Сыхьэтым нэблагъэкIэщ зэрызахъумэфар
«Балтика» (Калининград) — «Спартак-Налшык» (Налшык) – 1:0 (0:0). Калининград. «Балтика» стадион. Гъатхэпэм и 16-м. ЦIыху 4000 еплъащ.
Судьяхэр Верулидзе (Владикавказ), Егоров (Дон Iус Ростов), Тибилов (Ардон).
«Балтика»: Колинько, Васильев, Зимулькэ, Овсиенкэ, Рытов, Стоцкий (Запрудский, 90+1), Зюзин (Минченков, 73), Чиркин, Вотинов, Сысуев (Алексеев, 82), Скавыш (Каленкович, 61).
«Спартак-Налшык»: Цыган, Костин, Мэкъуауэ, Джикие, Киреев, (Султонов, 68), Щэуей (Чуперкэ, 77), Рухайа, Рябокобыленкэ, Зинович, Сирадзе (Бажэ, 46), Болэ (Панюков, 59).
Топыр дигъэкIащ: Зимулькэ, 57 (1:0).
Дагъуэ къыхуащIащ Зюзиным, Стоцкэм, Сысуевым.
Урысей Федерацэм и япэ дивизионым 2013-2014 гъэхэм щекIуэкI зэхьэзэхуэм тхьэмахуэ и пэкIэ ехъулIэныгъэкIэ щыщIидзэжри, «Спартак-Налшыкыр» къэралым и щIыпIэ нэхъ пхыдза дыдэхэм ежьащ. ЯпэщIыкIэ ар Калининград щыIущIэнут абы и «Балтика»-м, къыкIэлъыкIуэу КъуэкIыпIэ Жыжьэм Владивосток и «Луч-Энергия»-р хьэрхуэрэгъу къыщыхуэхъунут. Мазэ зытIу фIэкIа зэгъусэу зызымыгъэса ди командэщIэм и дежкIэ ар гъэунэхупIэ хъарзынэ хъунущ.
Вэсэмахуэ Калининград щрагъэкIуэкIа зэIущIэм къигъэлъэгъуащ нобэрей «Спартак-Налшыкыр» псыхьын папщIэ зэман пыухыкIа зэрыхуейр. Нэрылъагъут ди щIалэхэр языныкъуэхэм деж зэрыIэнкуныр, я Iэзагъымрэ зэгурыIуэныгъэмри зэрыхэгъэхъуапхъэр. Апхуэдэу щыт пэтми, ахэр къикIуэт зымыщIэт икIи я узыншагъэм емыблэжу дэтхэнэ зэпэщIэувэныгъэми хыхьэрт.
Хэгъэрейхэм зэрахабзэу, калининграддэсхэм я ебгъэрыкIуэныгъэкIэ зэIущIэм къыщIидзащ. «Балтика»-р хущIэкъуащ Налшык икIа щIалэщIэхэр псынщIэ дыдэу я пIэ ирагъэувэжыну. АрщхьэкIэ «Спартак-Налшыкри» тыншу икIуэтынухэм ящыщтэкъым – я хьэрхуэрэгъухэр зэрызытримыгъэгуплIэным ар хущIэкъурт. А дакъикъэхэм хъарзынэу зыкъагъэлъэгъуащ ди гъуащхьэтетымрэ гъуащхьэхъумэхэмрэ. Калининграддэсхэм я ебгъэрыкIуэныгъэхэр абыхэм Iэзэу къызэпаудырт. Гъуащхьауэхэри зэралъэкIкIэ къадэIэпыкъурт икIи Сирадзе Давидрэ Болэ Русланрэ Iэмал къазэрыхукъуэкIыу ипэкIэ кIуатэрт.
Апхуэдэурэ джэгум и япэ Iыхьэр иухащ. ГурыIуэгъуэт загъэпсэхуу къихьэжа иужькIэ «Балтика»-р нэхъ ерыщыжу зэребгъэрыкIуэнур. КъызэрыщIидзари аращ. Хэгъэрейхэм я ебгъэрыкIуэныгъэ бжыгъэншэхэр ди щIалэщIэхэм яхузэтемыIыгъэжыххэ щыхъум, футбол хабзэр щIэх-щIэхыурэ къызэпауду хуежьащ. Аращ топ къытхудагъэкIыныр къызэрыкIари. 57-нэ дакъикъэм калининграддэсхэм я гъуащхьауэр ди штрафнойм и ижьырабгъу лъэныкъуэм пэмыжыжьэу ираудащ. «Балтика»-м лъагэу къита топым япэу нэсар абы и гъуащхьэхъумэ Зимулькэщ. Ар псоми ящхьэпрылъри, лъэщу щхьэкIэ еуащ икIи бжыгъэр къызэIуихащ.
Джэгур зэрекIуэкIым тепщIыхьмэ, «Спартак-Налшыкым» зыкъригъэлын папщIэ Iэмал куэд иIэтэкъым. Пэжщ, абы и тренер нэхъыщхьэ Биджий Хьэсэнбий щытыкIэм зригъэхъуэжыну хущIэкъуащ, и гъуащхьауэхэу Бажэ Амиррэ Панюков Андрейрэ зэIущIэм къыхигъэхьэри. А щIалэщIэхэри я къару еблэжауэ пхужыIэнукъым, арщхьэкIэ бжыгъэр зэхуэдэ ящIыжын нэхъ мыхъуми зэфIэкI абыхэм зэкIэ къалъыкъуэкIакъым.
Арати, «зекIуэ» жыжьэхэм я япэ Iыхьэр къэралым и ищхъэрэ дыдэ щIыпIэм налшыкдэсхэм щыфIахьащ. Деплъынщ КъуэкIыпIэ Жыжьэм тхьэмахуэ дэкIмэ я Iуэхур зэрыщыхъум.
Иджы щыгъуазэ фыхуэтщIынщ япэ дивизионым хэт командэхэр иужьу зэрызэдэджэгуам къарикIуа бжыгъэхэм: «СКА-Энергия» (Хабаровск) — «Енисей» (Красноярск) — 2:2, «Газовик» (Оренбург) – «Сибирь» (Новосибирск) — 0:0, «Шинник» (Ярославль) — «Динамо» (Санкт-Петербург) — 0:1, «Химик» (Дзержинск) — «Мордовия» (Саранск) — 0:1, «Уфа» (Уфа) — «Арсенал» (Тулэ) — 3:4, «Ангушт» (Нэзрэн) — «Торпедо» (Мэзкуу) — 0:2, «Нефтехимик» (Нижнекамск) — «Ротор» (Волгоград) – 2:1. КъищынэмыщIауэ, тхьэмахуэ кIуам «Алания»-м Владикавказ щригъэблэгъэн хуеящ Белгород и «Салют»-р. АрщхьэкIэ зэхьэзэхуэм нэхъ пасэу зэрыхэкIыжам къыхэкIыу, тIури 3:0-у хагъэщIауэ къалъытащ.
Гъатхэпэм и 23-м ди щIалэхэр ахэр Владивосток къалэм «Луч-Энергия»-м щыIущIэнущ.
Жыласэ Заурбэч.
